DA Den Europæiske Unions Tidende CE 84/899

(2004/C 84 E/0993)

SKRIFTLIG FORESPØRGSEL E-0879/04

af José Ribeiro e Castro (UEN) til Kommissionen

(22. marts 2004)

Om: Romano Prodi — Nyt centerparti

Ifølge presseforlydender har Kommissionens formand udtrykt interesse for oprettelsen af et proeuropæisk centerparti i Europa-Parlamentet og mødtes den 3. marts 2004 i Bruxelles med formanden for det franske parti Union pour la Démocratie Française (UDF) og medlem af Europa-Parlamentet, François Bayrou, og formanden for Det Europæiske Liberale og Demokratiske Partis Gruppe i Europa-Parlamentet, Graham Watson, for at drøfte dette spørgsmål. Idéen skulle oprindelig være opkastet af generalsekretæren for Unión Democratica de Catalunya (UDC), Josep Antoni Duran Lleida, under dennes møde med Kommissionens formand, hvor han skulle have anført, at hans parti havde planer om at forlade PPE-DE-Gruppen og indgå i et nyt europæisk orienteret parti. Romano Prodi skulle have stillet sig positivt til oprettelsen af et nyt parti, der navnlig skal arbejde for europæisk føderalisme, og som indledningsvis skal baseres på en koalition mellem det franske parti UDF, det italienske Margherita-parti, som Francesco Rutelli, MEP, er formand for, og UDC.

Efter mødet med Kommissionens formand udtalte Graham Watson, at mange var interesseret i oprettelsen af en stærk centergruppe, der kunne udmønte sig i proeuropæiske politikker i Bruxelles.

Kommissionen bedes på den baggrund oplyse følgende:

— Kan den bekræfte disse forlydender?

— Hvordan stiller den sig til Romano Prodis holdning, navnlig i lyset af tidligere initiativer i tilknytning til italiensk politik?

— Hvordan stiller den sig hertil på baggrund af principperne om adskillelse af beføjelser og udførelse af opgaver i uafhængighed og i Fællesskabets almene interesse?

— Mener den, at dette initiativ er foreneligt med karakteren af formandens hverv som omhandlet i EF-traktatens artikel 211 ff.?

— Hvordan sikrer den, at dens politiske retningslinjer og aktioner, der juridisk set henhører under dens formand, ikke påvirkes heraf?

Svar afgivet på Kommissionens vegne af Romano Prodi

(27. april 2004)

Som Kommissionen har haft lejlighed til at påpege ved adskillige lejligheder i forbindelse med besvarelse af skriftlige eller mundtlige forespørgsler fra Europa-Parlamentets medlemmer, er Kommissionens medlemmer politikere, som udøver en politisk funktion, og som under opfyldelsen af de forpligtelser, der følger af deres funktion, bevarer deres frihed til helt uafhængigt og under eget ansvar at give udtryk for deres personlige holdning og være medlem af et politisk parti.

I den forbindelse har Romano Prodi offentligt opfordret alle, der deler en fælles vision om EU, og som er villige til at mødes om et fælles program, at slå sig sammen på én liste. I en periode, hvor forbindelserne mellem Kommissionen og Europa-Parlamentet er kommet til at indtage en stadig mere central rolle, ligger Romano Prodi på linje med alle Kommissionens formænd, som alle politisk har arbejdet for at skabe et mere samlet og stærkere EU, der står til rådighed for EU-borgerne.

Når det er sagt, har kommissionsformand Prodi bekræftet, at han i lighed med tidligere vil bruge al sin energi på sine opgaver som formand for Kommissionen indtil udløbet af hans mandat.